លោកស្រី​មូរ សុខហួរ ​រក្សា​សុទ្ទិដ្ឋិនិយម​នឹង​​ប្រជាធិបតេយ្យ​អាមេរិកាំង​ ទោះ​មាន​ការវាយ​ប្រហារ​វិមាន​សភា
លោកស្រី​ មូរ សុខហួរ​ បាន​ស្នើ​ឲ្យ​ពលរដ្ឋ​មន្ត្រី​រាជការ​និង​អ្នកនយោបាយ​​កម្ពុជា​មើល​មក​គំរូ​របស់​សហរដ្ឋ​អាមេរិក ​ដែល​ដម្កល់​ផលប្រយោជន៍​ជាតិ​ធំ​ជាង​បុគ្គល​និង​គណបក្ស​នយោបាយ។
វ៉ាស៊ីនតោន — លោកស្រី មូរ សុខហួរ មេដឹកនាំគណបក្សប្រឆាំងនៅប្រទេសកម្ពុជា មើលឃើញថា អំពើហិង្សានៅវិមានសភាសហរដ្ឋអាមេរិកកាលពីសប្តាហ៍មុន គឺជាវិបត្តិមួយ ប៉ុន្តែវានឹងមិនប៉ះពាល់ដល់គោលការណ៍គ្រឹះនៃលទ្ធិប្រជាធិបតេយ្យទេ ផ្ទុយទៅវិញវាបង្ហាញថា ស្ថាប័ននានាដម្កល់ផលប្រយោជន៍ជាតិខ្ពស់ជាងផលប្រយោជន៍បក្សនិងបុគ្គល។ កាលពីថ្ងៃពុធ ទី៦ ខែមករា ក្រុមអ្នកគាំទ្រលោកប្រធានាធិបតី ដូណាល់ ត្រាំ ជាច្រើនពាន់នាក់បានសម្រុកចូលនិងវាយកម្ទេចការិយាល័យនានា ក្នុងវិមានសភា ក្នុងគោលបំណងរារាំងអង្គប្រជុំរួម ដើម្បីរាប់សន្លឹកឆ្នោតដែលបញ្ជាក់ពីជ័យជម្នះជាផ្លូវការរបស់លោក ចូ បៃដិន នៃគណបក្សប្រជាធិបតេយ្យជាប្រធានាធិបតីទី ៤៦។ ព្រឹត្តិការណ៍ហិង្សានោះបានបណ្តាលឲ្យមនុស្ស ៥ នាក់ស្លាប់ ក្នុងនោះមានមន្ត្រីប៉ូលិស១រូបផងដែរ។ លោកស្រី មូរ សុខហួរ អនុប្រធានគណបក្សសង្គ្រោះជាតិ បានបញ្ជាក់ប្រាប់វីអូអេថា៖ «នៅពេលនេះសហរដ្ឋអាមេរិកកំពុងតែមានវិបត្តិនៅក្នុងការការពារលទ្ធិប្រជាធិបតេយ្យ ដោយសារមានការប្រព្រឹត្តមួយដ៏ខុសច្បាប់ធ្ងន់ធ្ងរពីសំណាក់ប្រធានាធិបតីគឺលោក ត្រាំ នេះឯង»។ លទ្ធផលឆ្នោតកាលពីថ្ងៃទី៣ ខែវិច្ឆិកា គឺលោក ចូ បៃដិន នៃគណបក្សប្រជាធិបតេយ្យ ទទួលបានអង្គបោះឆ្នោតចំនួន ៣០៦ រីឯលោកប្រធានាធិបតីដូណាល់ ត្រាំ នៃគណបក្សសាធារណរដ្ឋទទួលបាន ២៣២ សំឡេង។ បេក្ខជននីមួយៗត្រូវការអង្គបោះឆ្នោតចំនួន ២៧០ ដើម្បីឈ្នះតំណែងប្រធានាធិបតី។ ប៉ុន្តែលោក ដូណាល់ ត្រាំ បានតវ៉ាប្រឆាំងនឹងលទ្ធផលឆ្នោតនោះ ដោយចោទថា មានការបន្លំនិងទាមទារឲ្យរាប់សន្លឹកឆ្នោតឡើងវិញ នៅតាមរដ្ឋមួយចំនួន ក្នុងនោះមានរដ្ឋចរចាមីឈីហ្កឹន និងផឹនស៊ីលវេនៀជាដើម។ ប៉ុន្តែការតវ៉ារបស់លោករួមទាំងបណ្តឹងជាង ៥០ ត្រូវបានតុលាការច្រានចោលថា គ្មានភស្តុតាងជាក់លាក់ និងដោយសារតែក្រោយពីការរាប់សន្លឹកឆ្នោតឡើងវិញ មិនមានការប្រែប្រួលនិងមិនមានភស្តុតាងគ្រប់គ្រាន់ ដើម្បីបង្ហាញតុលាការពីការគៃបន្លំ។ សូម្បីមន្ត្រីជាន់ខ្ពស់ក្នុងរដ្ឋបាលរបស់លោកដែលមានអតីតរដ្ឋមន្ត្រីក្រសួងយុត្តិធម៌ក៏អះអាងថា គ្មានភាពមិនប្រក្រតីទេ។ លោកស្រី មូរ សុខហួរ បានសរសើរមន្ត្រីស្ថាប័ននានារបស់សហរដ្ឋអាមេរិក ដែលធ្វើការដោយឯករាជ្យមិនរងសម្ពាធនយោបាយ៖ «លោក ត្រាំ មិនអាចដាក់សម្ពាធលើគេទេ។ គេទទួលខុសត្រូវនៅចំពោះមុខច្បាប់នៅចំពោះមុខពលរដ្ឋ។ គេយកសម្បជញ្ញៈ។ គេយកឧត្តមគតិរបស់គេ។ គេយកប្រជាធិបតេយ្យជាធំ។ គេយកផលប្រយោជន៍ជាតិជាធំ»។ លោកស្រី មូរ សុខហួរ ដែលមានសញ្ជាតិអាមេរិកាំងផងដែរ កំពុងរៀបចំដំណើរមាតុភូមិនិវត្តន៍ចូលប្រទេសកម្ពុជាវិញ នៅថ្ងៃទី១៥ ខែមករា ដើម្បីទៅប្រឈមមុខនឹងតុលាការកម្ពុជាដោយរងការចោទប្រកាន់ពីបទក្បត់ជាតិ ដោយសារបានធ្វើសកម្មភាពការទូតនានានៅក្រៅប្រទេស ក្រោយពីគណបក្សរបស់លោកស្រី ត្រូវបានតុលាការកំពូលរំលាយ កាលពីចុងឆ្នាំ២០១៧។ លោកស្រី មូរ សុខហួរ បានស្នើឲ្យពលរដ្ឋមន្ត្រីរាជការនិងអ្នកនយោបាយកម្ពុជាមើលមកគំរូរបស់សហរដ្ឋអាមេរិក ដែលដម្កល់ផលប្រយោជន៍ជាតិធំជាងបុគ្គលនិងគណបក្សនយោបាយ។ «យើងកុំការពារបុគ្គល។ យើងកុំការពារបក្សរបស់យើង។ នៅពេលដែលយើងការពារ គឺយើងការពារយុត្តិធម៌និងសិទ្ធិមនុស្ស។ យើងការពារលទ្ធិប្រជាធិបតេយ្យនិងនីតិរដ្ឋ ដោយយកឆន្ទៈយើង ដោយយកការវិនិច្ឆ័យយើងឲ្យច្បាស់លាស់។ នេះមិនមែនជារឿងការពារបុគ្គលទេ។ អីចឹងហើយបានយើងឃើញថា តំណាងរាស្ត្រលោក ត្រាំ ខាងគណបក្សសាធារណរដ្ឋមួយចំនួន ក៏គេមិនអាចការពារបក្សបានទេ។ គេការពារលទ្ធិប្រជាធិបតេយ្យ។ គេការពារយុត្តិធម៌។ គេការពារនីតិរដ្ឋ»។ បន្ទាប់ពីអំពើហិង្សានៅវិមានសភា ក្រុមសមាជិករដ្ឋសភានៃគណបក្សប្រជាធិបតេយ្យបានប្រើមធ្យោបាយចុងក្រោយ ដើម្បីដកលោក ដូណាល់ ត្រាំ ចេញពីតំណែង បើទោះបីជាពេលវេលាកាន់តំណែងរបស់លោកនៅសល់តែប៉ុន្មានថ្ងៃទៀតក៏ដោយ។ ពួកគេបានអនុម័តសេចក្តីសម្រេចឲ្យយកវិសោធនកម្មទី ២៥ មកប្រើដែលផ្តល់អំណាចឲ្យអនុប្រធានាធិបតីបង្ខំឲ្យប្រធានាធិបតីចុះចេញពីតំណែង។ បន្ទាប់ពីមធ្យោបាយនេះបរាជ័យ ដោយសារលោក Mike Pence អនុប្រធានាធិបតីមិនព្រមធ្វើតាម រដ្ឋសភាបានអនុម័តច្បាប់ចោទប្រកាន់និងដកតំណែងដោយចោទលោក ត្រាំ ពីបទ «ញុះញង់ឲ្យមានការបះបោរ» ហើយសូម្បីសមាជិករដ្ឋសភាគណបក្សសាធារណរដ្ឋខ្លះ ក៏បានគាំទ្រដែលធ្វើឲ្យលោក ដូណាល់ ត្រាំ ក្លាយជាប្រធានាធិបតីទី១ ក្នុងប្រវត្តិសាស្ត្រ ដែលត្រូវចោទប្រកាន់ពីរដង៕